ปตท. สนับสนุนนโยบายรัฐบาล ขยายเวลามอบส่วนลด LPG ต่อไปอีก 3 เดือน ถึง 30 มิถุนายนนี้
นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) เปิดเผยว่า เพื่อลดภาระค่าครองชีพของประชาชนและบรรเทาผล กระทบจากการปรับราคาก๊าซหุงต้ม หรือ LPG ที่ได้รับผลกระทบจากสถานการณ์พลังงานโลกที่ยังคงผันผวน ประกอบกับการแพร่ระบาดโควิด-19 ในประเทศยังอยู่ในระดับสูงและเพื่อสนับสนุนนโยบายภาครัฐ ที่ประชุมคณะกรรมการจัดการ ปตท. จึงมีมติอนุมัติให้ขยายระยะเวลาช่วยเหลือส่วนลดค่าซื้อก๊าซ LPG แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ จำนวนเงิน 100 บาทต่อคนต่อเดือนต่อไปอีก 3 เดือน ตั้งแต่วันที่ 1 เมษายน ถึง 30 มิถุนายน 2565 โดย ปตท. ได้สนับสนุนส่วนลดค่าซื้อก๊าซหุงต้ม (LPG) แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ มาตั้งแต่เดือนตุลาคม 2562 เป็นต้นมา เป็นงบประมาณรวมกว่า 15.6 ล้านบาท เพื่อให้คนไทยฝ่าวิกฤตด้วยกันได้โดยเร็ว